Свечана седница Градске скупштине Београда одржана је на Коларчевом народном универзитету и имала је комеморативни карактер, а на погинуле чланове совјетске делегације подсећало је и седам празних места у првим редовима, који су били њима намењени. Седници су присуствовали — председник Републике Јосип Броз Тито, потпредседник Републике Александар Ранковић, председник Савезне скупштине Едвард Кардељ, председник Савезног извршног већа Петар Стамболић, државни секретар за народну одбрану генерал армије Иван Гошњак, секретар Централног комитета Савеза комуниста Србије Јован Веселинов, председник Извршног већа СР Србије Слободан Пенезић Крцун, као и други истакнути савезни, републички и градски функционери, међу којима су били – Вељко Влаховић, Блажо Јовановић, Милентије Поповић, Лазар Колишевски, Коча Поповић, Мијалко Тодоровић, Родољуб Чолаковић, Драги Стаменковић, Бранко Пешић и др. Седници су такође присуствовали и чланови обе совјетске делегације предовођене маршалом Судецом и генералом Јепишевим. На седници су о Народноослободилачкој борби у Београду, ослобођењу Београда и погинулим совјетским ветеранима говорили – генерал армије Иван Гошњак, маршал Владимир Судец и Бранко Пешић.